Anton Sveinn McKee er kominn í undanúrslit í 200 metra bringusundi á EM í sundi í 25 metra laug. Anton varð áttundi inn í undanúrslitin í Kazan í Rússlandi í morgun.
Anton synti í undanrásum í morgun á tveimur mínútum og 6,28 sekúndum. Hann varð með því áttundi inn í undanúrslitin sem verða klukkan þrjár mínútur fyrir fimm í dag. Hann var tæpum fimm sekúndum frá sínum besta tíma og á því nóg inni fyrir undanúrslitin. Steingerður Hauksdóttir synti snemma í morgun í undanrásum í 100 metra baksundi á nýju persónulegu meti. Hún synti á einni mínútu og 3,33 sekúndum. Það nægði henni þó ekki í undanúrslit og hefur hún nú lokið keppni á EM. Hún bætti sig í tveimur sundum af þremur.
Xavi Hernandez er laus allra mála hjá Al Sadd í Katar. Ekkert er því nú til fyrirstöðu að hann taki við stjórnartaumunum hjá spænska stórliðinu Barcelona. Í tilkynningu sem Al Sadd sendi frá sér í dag segir að Barcelona hafi greitt fimm milljónir evra í samræmi við riftunarákvæði í samningi Hernandez. Ronald Koeman var rekinn úr starfi þjálfara Barcelona á dögunum og Xavi Hernandez hefur verk að vinna en liðið er í níunda sæti spænsku úrvalsdeildarinnar sem stendur.
Leikið var í Sambandsdeild Evrópu í fótbolta í gærkvöld og þar voru Íslendingar áberandi. Í Hollandi tók AZ Alkmaar á móti rúmenska liðinu Cluj. Rúnar Már Sigurjónsson var ekki í leikmannahópi Cluj að þessu sinni en Albert Guðmundsson var í byrjunarliði Alkmar. Albert kom heimamönnum yfir eftir fimm mínútna leik, og Alkmaar vann að lokum 2-0 sigur og er liðið á toppi D-riðils með 10 stig en Cluj á botninum með eitt. Þá var Alfons Sampsted í byrjunarliði Bodö/Glimt sem gerði 2-2 jafntefli við Roma á Ítalíu en Alfons lagði upp seinna mark Bodö/Glimt sem er nú efst í C-riðli. Andri Fannar Baldursson og Ísak Bergmann Jóhannesson komu inn á sem varamenn hjá FC Kaupmannahöfn í jafntefli gegn PAOK en Kaupmannahafnarliðið er sömuleiðis á toppi síns riðils.